《再和》
宋代·冯时行

人言不饮酒，神形不相亲。
我云不游山，足挛不可伸。
径须向泉石，抖擞人我尘。
况复山林姿，岂类轩冕人。
出门见四野，便有羲皇淳。
昔游颇有得，已事犹可循。
异时春开阴，晴霁如秋旻。
肴簌粗提携，不必皆奇珍。
客居我贫者，尚能乞诸邻。
相与临小轩，眼界浩无垠。
水绕拖长带，山来趋小臣。
轩前耸朱凤，曾是栖群真。
飘游邈何许，迹可访遗民。
吾徒况健步，人扶必怒嗔。
频行当导引，能除体不仁。
想当闻此约，喜见颜津津。
必不类世俗，咫尺小参辰。
鸟语听妙转，草软藉芳茵。
信宿得苏李，良会如荀陈。
翻思尘土中，旦暮走踆踆。
有如对酸醯，未啜已深颦。
放意宽衰飒，收机入混沦。
尚欲挈妻子，终焉老西岷。
或饮东入海，披发谢冠巾。
况兹一日游，暂令耳目新。
於事竟何补，在已徒自辛。
骑马事干谒，汩汩穷昏晨。
不如且行乐，一笑酬中春。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。